ΖΩΝΤΑΝΕΥΟΝΤΑΣ ΤΙΣ ΙΣΤΟΡΙΕΣ ΤΟΥ ΜΟΥΣΕΙΟΥ ΤΩΝ ΔΕΛΦΩΝ

ΣΕΝΑΡΙΑ

1. ΛΥΚΕΙΟ ΑΜΦΙΣΣΑΣ  
     
   ΣΚΗΝΗ 1

*Στημένες οι σκηνές σε τρεις μεριές του χώρου. Δεξιά, Ευμένης και Περσέας, Αριστερά σκηνή συμποσίου (Πραξώ και άντρες Περσέα) Μπροστά οι δύο αφηγητές. Όλοι παγωμένοι.*

*Ξεπαγώνουν οι δύο αφηγητές*

ΑΧΙΛΛΕΑΣ: Χαίρε Αριάδνη!

ΑΡΙΑΔΝΗ: Υγίαινε, Αχιλλέα!

ΑΧΙΛΛΕΑΣ: Καιρό έχω να σε δω και να τα πούμε!

ΑΡΙΑΔΝΗ: Σαν τι να πούμε δηλαδή; Εγώ κλεισμένη στο ιερό όλη μέρα, μα τον θεϊκό Απόλλων, μεγάλη η χάρη του, δεν έχω ιδέα τι γίνεται στον τόπο μας.

ΑΧΙΛΛΕΑΣ: Δίκιο έχεις! Αλλά και ιέρεια να μην ήσουν, δύσκολα βγαίνουν από το σπίτι οι γυναίκες. Μόνο στα παράθυρα στέκονται, άμα τελειώσουν τις δουλειές τους και από μακριά κοιτάνε τον δρόμο και την κίνηση!

ΑΡΙΑΔΝΗ: Αυτή είναι η μοίρα των γυναικών. Το’πε κι ο Ξενοφώντας: «Να βλέπει όσο το δυνατό λιγότερα, να ακούει όσο το δυνατό λιγότερα και να κάνει όσο το δυνατό λιγότερες ερωτήσεις». Η ιδανική αγωγή για τα κορίτσια!

(*εμφανίζεται η Θεόκλεια*)

ΘΕΟΚΛΕΙΑ: ΝΑ με συγχωρεί η χάρη σας , αλλά αυτά που λέτε ισχύουν μόνο για τις πλούσιες και τις κυράδες!

ΑΡΙΑΔΝΗ: Θεόκλεια! Από πού πετάχτηκες εσύ;

ΘΕΟΚΛΕΙΑ: Στην αγορά παγαίνω, για ζαρζαβατικά. Και άκουσα –χωρίς να θέλω, αυτές τις βλακείες που λέγατε και δεν κρατήθηκα!

ΑΧΙΛΛΕΑΣ: Τι εννοείς; Αυτά που λέγαμε για τις γυναίκες;

ΘΕΟΚΛΕΙΑ: Ε, ναι. Πvς τάχα κάθονται στο σπίτι όλη μέρα και βλέπουν τη ζωή από το παράθυρο!

ΑΡΙΑΔΝΗ: Λοιπόν; Δεν είναι αλήθεια;

ΘΕΟΚΛΕΙΑ: Και βέβαια όχι. Οι γυναίκες των φτωχών είναι συνέχεια στον δρόμο. Ούτε δούλες έχουν να τους κάνουνε τα ψώνια ούτε τάλαντα για να καλοπερνάνε! Δουλειές όλη μέρα στο σπίτι, στην αγορά αυτές πηγαίνουν και όταν έρθει η ώρα του θερισμού, βοηθάνε και τους άντρες στα χωράφια!

ΑΧΙΛΛΕΑΣ: Αλήθεια είναι αλλά στην αγορά δεν επιτρέπεται να πάτε!

ΘΕΟΚΛΕΙΑ Παντού επιτρέπεται! Αλλά δεν ανακατευόμαστε στις συζητήσεις των αντρών!

ΑΧΙΛΛΕΑΣ: Εγώ όμως που είμαι άντρας γυρνάω όλο το πρωί στην αγορά και ακούω όλα τα νέα! Είναι καθήκον, βλέπεις, του ενεργού πολίτη να είναι ενημερωμένος για τα κοινά! Και τα περισσότερα και τα πιο ζουμερά τα μαθαίνω όταν πηγαίνω στον κουρέα! Ο κουρέας τα ακούει όλα και είναι πλήρως κατατοπισμένος για όλα τα κουτσομπολιά!

ΑΡΙΑΔΝΗ: Το γνωρίζω! Προχθές κιόλας έλεγαν στο ιερό ότι την είδηση για την καταστροφή στη Σικελία την είχε φέρει στους Αθηναίους ένας κουρέας από τον Πειραιά.

ΑΧΙΛΛΕΑΣ: από το κουρείο λοιπόν έρχομαι κι εγώ, κι όπως καταλαβαίνετε έχω φρέσκα νέα, σπαρταριστά!

ΑΡΙΑΔΝΗ & ΘΕΟΚΛΕΙΑ (*μαζί*): Μίλα λοιπόν, μην σιωπάς! Ποιον αφορά;

ΑΧΙΛΛΕΑΣ: όχι ποιον, ποια! Έχετε ακούσει να μιλούν για την Πραξώ από τους Δελφούς, κόρη του Εμμενίδα, σύζυγο του Πραξία και μητέρα του Θρασυκλή;

ΑΡΙΑΔΝΗ: Μα ναι! Ποιος δε γνωρίζει την Πραξώ; Αν και γυναίκα έχει ακουστεί το όνομά της- αυτή βλέπεις δεν ακολούθησε τη συμβουλή του Ξενοφώντα να κάθεται κλεισμένη στον γυναικωνίτη και να ασχολείται μόνο με τα οικιακά!

ΘΕΟΚΛΕΙΑ: (*την διακόπτει*) Κυκλοφορεί στην αγορά, μιλάει με τους άντρες, ξέρει από πολιτική και πριν από λίγους μήνες άκουσα ότι αφιέρωσε μια επιγραφή στον Πύθιο Απόλλωνα.

ΑΤΡΙΑΔΝΗ (*την διακόπτει ενοχλημένη*) Ναι, ναι, έχουμε χιλιάδες τέτοιες αναθηματικές επιγραφές χαραγμένες στον τοίχο στον ναό του Απόλλωνα και στους τοίχους του θεάτρου. (*ξαφνικά σαν σε έκσταση*) Κάποτε κάποιος ονόματι Ντομινίκ Μουλιέζ διευθυντής της Γαλλικής Σχολής Αθηνών θα εκθέσει το αφιέρωμα αυτό στην επιγραφική στοά του Μουσείου των Δελφών.

ΑΧΙΛΛΕΑΣ: Τι Μουλιέζ, μωρέ τι έπαθες εσύ; Τι είναι αυτά που μουρμουρίζεις…;

ΑΡΙΑΔΝΗ: (*συνέρχεται*) Τίποτα, τίποτα να βλέπεις τόσο καιρό κοντά στις Πυθίες κόλλησα κι εγώ το χούι της μαντείας! Τι λέγαμε;

ΘΕΟΚΛΕΙΑ: (*στο κοινό*) Αυτά βλέπω και χαίρομαι που είμαι φτωχιά κι αγράμματη!

ΑΧΙΛΛΕΑΣ: Για τα χαϊρια της Πραξούς! Κι αυτά τα σούρτα φέρτα που την φάγανε στο τέλος! (*μένει για λίγο σκεπτικός*)

ΑΡΙΑΔΝΗ: Μα τι είναι αυτά που λες; Χάθηκε η Πραξώ; Τι της συνέβη;

ΑΧΙΛΛΕΑΣ: Θα τα πάρω από την αρχή τα πράγματα για να καταλάβεις. Αλλά είναι μεγάλη ιστορία. Έλα να καθίσουμε σ’ αυτήν εδώ την πέτρα, να μην πιαστούμε όρθιοι! Έλα κι εσύ Θεόκλεια αν θέλεις!

ΘΕΟΚΛΕΙΑ: Θα’ρθω. Μ’ αρέσουν τα κουτσομπολιά! Εμάς που η ζωή μας είναι βαρετή και συνηθισμένη, μας αρέσει να ακούμε για τη ζωή των πλούσιων και ευγενών ανθρώπων!

*Ενώ ο Αχιλλέας αφηγείται ζωντανεύουν οι παγωμένες εικόνες*

ΑΧΙΛΛΕΑΣ: Το ξέρετε δα πως οι Ρωμαίοι έχουν από καιρό βάλει στο μάτι τα βασίλειά μας και μια με το καλό μια με το άγριο θέλουν να έχουν λόγο για το τι συμβαίνει στα μέρη μας, μην σου πω να κάνουν και κουμάντο!

ΑΡΙΑΔΝΗ: Κάτι έχω ακούσει….Βλέπεις έρχονται κι αυτοί συχνά στο μαντείο για να ζητήσουν χρησμό.

ΑΧΙΛΛΕΑΣ: Το λοιπόν, άλλα βασίλεια τους καλοδέχονται και κοιτάνε να τα έχουν καλά μαζί τους, και άλλα δεν βλέπουν με καλό μάτι αυτή την επεκτατική πολιτική και αντιστέκονται στις φιλοδοξίες τους.

ΘΕΟΚΛΕΙΑ: Κακό χρόνο να χουν όσοι με τους Ρωμαίους τακιμιάζουν! Αυτό λέω εγώ!

ΑΡΙΑΔΝΗ: Τι να πεις; Καθένας πράττει ανάλογα με όσα του ορίζει η συνείδηση και το μυαλό του…

ΑΧΙΛΛΕΑΣ: Ορθώς ομιλείς. Και συνεχίζω….Τυγχάνει, λοιπόν, ο Ευμένης ο βασιλιάς της Περγάμου να είναι από αυτούς που καλοβλέπουν τους Ρωμαίους και θέλουν να τα έχουν καλά μαζί τους.

ΑΡΙΑΔΝΗ: Ώστε έτσι ο Ευμένης…! Ποτέ δεν έκρυψε πως ήτανε φιλόδοξος. Αυτός δεν έφτιαξε τη Βιβλιοθήκη της Περγάμου αντάξια της ξακουστής βιβλιοθήκης της Αλεξάνδρειας;

ΑΧΙΛΛΕΑΣ: Αυτός. Αλλά δεν έμεινε μόνο στα δημόσια έργα για να τρανώσει τη φήμη του. Μέχρι στη Ρώμη έφτασε για να αποδείξει στους Ρωμαίους ότι τους στηρίζει με κάθε τρόπο κι εκεί άρχισε να κακολογεί με τα χειρότερα λόγια τον Περσέα, τον βασιλιά των Μακεδόνων ότι είναι εναντίον τους και θέλει το κακό τους. Και όλα αυτά τα είπε μπροστά σε όλους στη Σύγκλητο!

ΘΕΟΚΛΕΙΑ: Τι είναι πάλι αυτή η Σύγκλητος; Ιδέα δεν έχω η έρμη!

ΑΡΙΑΔΝΗ: (*την αγνοεί*) Συμμάχησε με τον εχθρό ενάντια σε ομόεθνό του, λοιπόν! Τι ντροπή!

ΑΧΙΛΛΕΑΣ: Ναι, και ήταν μεγάλο χτύπημα αυτό για τον βασιλιά των Μακεδόνων. Μόλις το έμαθε τον πήρε αμέσως τηλέφωνο να του τα ψάλει!

ΑΡΙΑΔΝΗ: Τι λες! Δεν έχει εφευρεθεί ακόμα το τηλέφωνο το 172 προ Χριστού!

ΑΧΙΛΛΕΑΣ: Λεπτομέρειες, ένας ασήμαντος αναχρονισμός!….έλα να ακούσουμε τι λένε!

ΘΕΟΚΛΕΙΑ: ΘΑ μου πει κι εμένα κάποιος τι είναι αυτό το τηλέφωνο;!

ΣΚΗΝΗ 2

(*Ζωντανεύει η σκηνή Περσέα-Ευμένη, παγώνουν οι αφηγητές)*

ΠΕΡΣΕΑΣ: (*ταραγμένος*) Ευμένη, έφτασαν πράγματα στα αυτιά μου που γέμισαν με θλίψη την καρδιά μου!

ΕΥΜΕΝΗΣ: (*κάνει τον ανήξερο*) Σε τι αναφέρεσαι καλέ μου φίλε; Πες μου να καταλάβω…

ΠΕΡΣΕΑΣ: Δεν ξέρω αν είμαι φίλος σου ή έτσι με αποκαλείς για να μου ρίξεις στάχτη στα μάτια! Γνωρίζω καλά πως έχεις πάρει φανερά το μέρος των Ρωμαίων και πως δεν σε νοιάζει καθόλου που ήρθαν να υποδουλώσουν τα βασίλεια μας.

ΕΥΜΕΝΗΣ: (*μελιστάλακτα*) Αυτό δεν το αρνούμαι, Περσέα, μα έχω τους λόγους μου. Οι Ρωμαίοι είναι πολλοί και ισχυροί, κι έχουν στρατό πιο πειθαρχημένο από τους δικούς μας. Παρήκμασαν τα βασίλειά μας, είτε μας αρέσει είτε όχι. Είναι ζήτημα χρόνου να μας καταλάβουν οι Ρωμαίοι. Οπότε σκέφτηκα, γιατί να αντισταθούμε και να μπούμε σε κίνδυνο να χάσουμε τη ζωή μας και τη εξουσία μας; Δεν είναι πιο έξυπνο να πάμε με τα νερά τους και να κερδίσουμε κι εμείς το κατιτίς μας;! Αλλιώς θα βαδίζουμε σε terra incognita!

ΠΕΡΣΕΑΣ: (*απογοητευμένος*) Υιοθέτησες και τη γλώσσα τους τώρα; Πλήρης υποταγή! Τι αλλοτρίωση…(*μένει για λίγο σιωπηλός*)

ΕΥΜΕΝΗΣ: (*κοιτάει το ακουστικό απορημένος*) Αυτό το τελευταίο θα κάνω πως δεν το άκουσα. Ο καλός πολιτικός πρέπει να αναγνωρίζει την ήττα του! Και την ιστορική εξέλιξη, βεβαίως βεβαίως! Πρώτα υπήρχαν οι πόλεις κράτη, που καθεμιά ήταν ένα μικρό κρατίδιο με τους δικούς του νόμους και τα δικά του ήθη και έθιμα. Κι ας ήταν όλοι Έλληνες έκαναν σκληρούς πολέμους μεταξύ τους! Μετά ήρθε ο Αλέξανδρος ο Μακεδόνας, σπουδαίος στρατηλάτης και κατάφερε να ενώσει τον ελληνικό κόσμο, κι αυτός όμως με πόλεμο κατέκτησε τις πόλεις κράτη και τις ένωσε! Ε, τώρα ήρθε η σειρά των Ρωμαίων να κυριαρχήσουν! Αυτά έχει η ζωή!  
  
ΠΕΡΣΕΑΣ: Μιλάς με τη λογική και με βάση το πολιτικό συμφέρον, Ευμένη. Μα όταν μιλάμε για την πατρίδα μας πρέπει να μιλάμε με την καρδιά. Μπορεί να υπήρχαν πόλεις-κράτη μα τους Έλληνες τους ένωνε η κοινή γλώσσα και η πεποίθηση πως ο πολιτισμός τους ήταν ανώτερος από των ξένων, των βαρβάρων όπως τους χαρακτήριζαν. Πώς δέχεσαι εσύ λοιπόν τώρα να κατακτηθούμε από έναν πολιτισμό κατώτερο από τον δικό μας; Να μας λένε οι Ρωμαίοι πώς να ζήσουμε, να ζητάμε την άδειά τους για να ασκήσουμε τα ήθη και τα έθιμά μας, και να στερηθούμε σιγά σιγά την ταυτότητα μας, όσα μας κάνουν αυτό που είμαστε;

ΕΥΜΕΝΗΣ: (*ειρωνικά*) Πολύ συναισθηματικός μας βγήκες, βρε Περσέα. Πατρίδα, ελευθερία και κουραφέξαλα! Κακός σύμβουλος το συναίσθημα για ένα βασιλιά. Εμείς που έχουμε εξουσία πρέπει να δούμε την πολιτική συγκυρία και να την εκμεταλλευτούμε προς όφελός μας, δεν το καταλαβαίνεις; Όσο για τους Ρωμαίους, έχουνε πάθει πλάκα με τον πολιτισμό μας. Δεν βλέπεις που φορτώνουν τα αγάλματά μας σε καράβια και τα πάνε στη Ρώμη για να στολίσουνε με αυτά τις βίλες τους; Μάρμαρο για μάρμαρο δεν μας έχουν αφήσει οι αθεόφοβοι! Μην ανησυχείς, λοιπόν, δεν θα μας εμποδίσουν να έχουμε τον πολιτισμό μας κι αυτό το άλλο, το….πώς το είπες να δεις….(*σκέφτεται*) αααα, ναι την ταυτότητά μας. Ωραία λέξη, θα την λέω κι εγώ στους λόγους μου!

ΠΕΡΣΕΑΣ: Λυπάμαι, αλλά δε νομίζω πως μιλάμε την ίδια γλώσσα Ευμένη. Εσύ μιλάς για συμφέρον και πολιτική συγκυρία, εγώ μιλάω για την πατρίδα μου και δεν θέλω να υποδουλωθεί σε ξένο δυνάστη. Όσο κι αν οι Ρωμαίοι θαυμάζουν όπως λες τα μάρμαρά μας, δεν παύουν να είναι κατακτητές και η ζωή μας θα είναι στα χέρια τους. Πώς μπορείς να λογίζεσαι ελεύθερος άνθρωπος όταν δεν ορίζεις την ίδια σου τη ζωή; «Με την κατάκτηση μιας πόλης και τα σώματα εκείνης της πόλης κι όλο το βιός ανήκει στους νικητές!»

ΕΥΜΕΝΗΣ: Πού τα βρίσκεις αυτά τα δακρύβρεχτα τσιτάτα, ήθελα να ‘ξερα ομόλογέ μου!

ΠΕΡΣΕΑΣ: Ο Ξενοφών το είπε αδαή άνθρωπε, όταν υποστήριξε πως ο νόμος του πολέμου είναι γενικός για όλους τους ανθρώπους. Μα καλά, δεν διαβάζεις κανένα βιβλίο; Τσάμπα την έφτιαξες κοτζάμ βιβλιοθήκη εκεί στην Πέργαμο;

ΕΥΜΕΝΗΣ: (*με περηφάνια*) Ισάξια με την τρανή Βιβλιοθήκη της Αλεξάνδρειας, βεβαίως βεβαίως! Κάθε πολιτικός που σέβεται τον εαυτό του πρέπει να φτιάχνει δημόσια έργα που να διατρανώνουν τη φήμη του. Αλλά πού να καταλάβεις εσύ από αυτά! Εσύ πας με τον σταυρό στο χέρι, καημένε!

ΠΕΡΣΕΑΣ: Με θεωρείς λοιπόν αφελή επειδή πιστεύω σε ιδανικά και δεν κοιτάζω μόνο τη φήμη μου και τα συμφέροντά μου; Στο είπα, δεν μιλάμε την ίδια γλώσσα, βασιλέα της Περγάμου!

ΕΥΜΕΝΗΣ: Αυτό βλέπω με θλίψη μου, Περσέα, και έχω μια υποψία πως δεν θα συνεννοηθούμε οι δυο μας. Κάνε, λοιπόν, ό,τι σε φωτίσουν οι Ολύμπιοι Θεοί. Κι εγώ θα κάνω αυτό που εγώ πιστεύω για καλύτερο για τον λαό μου και για τον εαυτό μου!

ΠΕΡΣΕΑΣ: (*κοιτάζοντας μπροστά, σαν να βλέπει το μέλλον*) θα έρθουνε κι άλλες εποχές που ηγέτες κρατών θα σκεφτούν σαν εσένα Ευμένη. Που θα επιτρέψουν να καταληφθούν οι χώρες τους από μισότρελους πολιτικούς που εκμεταλλεύτηκαν τη φτώχεια των ανθρώπων για να ανεβούν στην εξουσία και χρησιμοποίησαν τη δύναμή τους για να σκορπίσουν τον θάνατο και την καταστροφή σε ολόκληρες επικράτειες. Αυτοί, με τη δύναμη που τους έδωσαν δειλοί κι ανάξιοι πολιτικοί σαν εσένα, χώρισαν τους ανθρώπους σε κατηγορίες και όσους τους θεώρησαν κατώτερους τους αφάνισαν μέσα σε φοβερά στρατόπεδα συγκέντρωσης με μεθόδους που εμείς ακόμα δεν μπορούμε ούτε να φανταστούμε. Κι αυτοί που επέτρεψαν να συμβεί αυτό κοίταξαν το συμφέρον τους και την πολιτική συγκυρία. Αλλά καταδίκασαν τους λαούς τους στη φτώχεια, την πείνα και τον θάνατο. Και χρειάστηκαν οι αγώνες γενναίων ανθρώπων που πίστευαν σε ιδανικά για να απαλλαγεί η ανθρωπότητα από αυτούς τους φιλότεχνους βάρβαρους που μπορούσαν να εκτιμήσουν τα μάρμαρα αλλά όχι την ανθρώπινη ζωή. (*όση ώρα μιλάει ο Ευμένης βίντεο wall με σκηνές από ολοκληρωτικά καθεστώτα του μεσοπολέμου)* Γενναίοι άντρες και γυναίκες χωρίς κουκούλες που θυσιάζοντας τη ζωή τους, εξασφάλισαν στις κοινωνίες ένα καλύτερο μέλλον!

ΕΥΜΕΝΗΣ: Τι να σου πω τώρα κι εσένα; Έγινες και οραματιστής του μέλλοντος; Σας έχει χτυπήσει ο ήλιος κατακούτελα εκεί στην Ελλάδα και γίνατε όλοι Πυθίες. Τέλος πάντων, το κλείνω το θέμα για την ώρα. Ααα, παραλίγο να το ξεχάσω. Τώρα που είπα Πυθία, σκέφτομαι να επισκεφτώ τους Δελφούς. Βλέπεις, θα πάω στη Ρώμη το επόμενο διάστημα που έχω να κάνω μια κουβεντούλα με τους φίλους μου εκεί.. Μου επέτρεψαν να μιλήσω στη Σύγκλητο, μεγάλη τιμή για μένα, όπως καταλαβαίνεις. Θα τους πω και τις δικές σου θέσεις (*ειρωνικά*), πιστεύω πως θα τους συγκινήσουν ιδιαιτέρως….Στον γυρισμό λοιπόν για την αγαπημένη μου Πέργαμο λέω να κάνω μια στάση στους Δελφούς να κάνω θυσία στον Θεό Απόλλωνα, γιατί σωστό είναι να τα έχουμε καλά και με τους θεούς, όχι μόνο με τους ανθρώπους! Α του τα λερ, φίλε μου!

(*Κλείνει το τηλέφωνο πριν προλάβει να απαντήσει ο Περσέας*)

ΠΕΡΣΕΑΣ: (*μονολογώντας*) Προδότη!....Αμ δεν θα σου βγει σε καλό αυτή η στάση στους Δελφούς!

ΣΚΗΝΗ 3

ΑΧΙΛΛΕΑΣ: Αμέσως μόλις συνέλαβε το σχέδιο της δολοφονίας του Ευμένη ο Περσέας δεν έχασε καιρό. Επικοινώνησε με κάτι δικούς του που τους είχε εμπιστοσύνη, τον Εύανδρο από την Κρήτη και τρεις Μακεδόνες, όλοι μισθοφόροι που αν τους πλήρωνες καλά σου έκαναν και την πιο δύσκολη δουλειά. Τους μήνυσε να πάνε στους Δελφούς και με τη βοήθεια μιας αριστοκράτισσας που έμενε εκεί και που την έλεγαν Πραξώ να καταστρώσουν το σχέδιο εξόντωσης του βασιλιά της Περγάμου με άκρα μυστικότητα.

ΑΡΙΑΔΝΗ: Και πώς ήταν τόσο σίγουρος πως η Πραξώ θα τον βοηθήσει;

ΘΕΟΚΛΕΙΑ: Ε, φως φανάρι! Ωραίος άντρας ο Περσέας και της Πραξούς παίζει το μάτι της!

ΑΧΙΛΛΕΑΣ: (*την αγνοεί*) Ήταν φίλοι από παλιά, μπορούσε να βασίζεται στη βοήθειά της…

ΑΡΙΑΔΝΗ: Κι αυτή γυναίκα πράμα, δεν φοβήθηκε να μπλεχτεί σε τέτοια πολιτική σκευωρία; Δε σκέφτηκε τον άντρα της; Τον γιο της;

ΑΧΙΛΛΕΑΣ: Της άρεσε η δράση της Πραξούς. Δεν ήταν μια γυναίκα σαν όλες τις άλλες….

ΘΕΟΚΛΕΙΑ: Αυτό….να λέγεται!

ΣΚΗΝΗ 4  
*(σκηνή συμποσίου με Εύανδρο, 3 μακεδόνες μισθοφόρους και Πραξώ*, *σχολιαστές 1 και 2 ντυμένοι στα μαύρα αόρατοι από τους συνδαιτημόνες)*

ΕΥΑΝΔΡΟΣ: (*μιλάει με κρητική προφορά*) Και είστε σίγουρη ευγενιτσή μου τσυρία ότι δεν θα τονε πειράξει τον άντρα σας που μας εδεξιώνεστε εδώ να στον ανδρώνα; Κατέω ότι δεν είναι μέρη τουτανά για καθωσπρέπει τσιρίες σαν και του λόγου σας!

ΣΧΟΛΙΑΣΤΗΣ 1: Ωχ, άρχισε τα ακαταλαβίστικα ο Κρητικός. Τι λες; Να βάλουμε υπότιτλους;

ΣΧΟΛΙΑΣΤΗΣ 2 : Μην την φοβάσαι την Πραξώ, είναι γάτα! Όλα τα καταλαβαίνει!

ΠΡΑΞΩ: Μη νοιάζεστε, καλέ μου φίλε, τον Πραξία τον έχω εκπαιδεύσει….Άλλωστε εμείς στο σπίτι μας δεν έχουμε τέτοια μικροαστικά κολλήματα.

ΕΥΑΝΔΡΟΣ: Τι να σας ειπώ, εγώ αλλιώς τα είχα ακουστά! Πως εδωνά στην Ελλάδα, οι γυνέτσες κάθουνται ήσυχα ήσυχα στον γυναικωνίτζη των και δεν εμπλέκουνται εις τους πόδας του κύρη τους. Και δεν περνάνε άσχημα, γιατί εκεί, αφού ετελεύσουνε τις δουλειές των τρώνε ζαχαρωμένα φρούτα και γλυκά από την Κρήτη, τη Σάμο και την Αθήνα, που είναι ξακουστά σε όλη την οικουμένη!

ΠΡΑΞΩ: (*εκνευρισμένη*) Ευτυχώς που δεν καταλαβαίνω και πολύ καλά αυτά που λέτε γιατί κάτι μου λέει ότι δεν θα μου άρεσαν καθόλου! Δεν ξέρω για τις άλλες γυναίκες, κύριε, αλλά εγώ έχω τα ίδια δικαιώματα με τον άντρα μου και δεν έχω γεννηθεί μόνο για να κάνω δουλειές και να τρώω ζαχαρωτά! Έχω πνευματικές ανησυχίες και ενδιαφέροντα! Εν πάσει περιπτώσει, ας περάσουμε στο θέμα μας. Ο Περσέας με έχει ενημερώσει σχετικώς. Και καθώς, όπως λένε και οι τοίχοι έχουν αυτιά, (*ψιθυρίζει*) ας μιλάμε με προσοχή και άκρα μυστικότητα! (*δυνατά*) Ας φάμε όμως πρώτα και μετά θα συζητήσουμε! ( *αρχίζουν να τρώνε με τα χέρια*)

ΣΧΟΛΙΑΣΤΗΣ 1: με τα χέρια τρώνε, αριστοκράτες άνθρωποι; Και μη χειρότερα!

ΣΧΟΛΙΑΣΤΗΣ 2: Ξέρεις, οι αρχαίοι Έλληνες δε χρησιμοποιούσαν μαχαίρια και πιρούνια. Κουτάλια είχαν αλλά προτιμούσαν να τα αντικαθιστούν με μια κόρα ψωμί!

ΣΧΟΛΙΑΣΤΗΣ 3: Και ….τι τρώνε; Γιατί από εδώ που στεκόμαστε δεν μπορώ να δω πολύ καθαρά!

ΣΧΟΛΙΑΣΤΗΣ 2: κρέας και χορταρικά με σάλτσα από λάδι, ξύδι και μέλι! Α, έχουν φέρει και πινάκια με χέλια, σκυλόψαρο, σουπιές και χταπόδι! Πλούσια τα ελέη στον οίκο του Πραξία! Γιατί από όσο ξέρω, οι φτωχοί σπάνια έτρωγαν κρέας.

ΣΧΟΛΙΑΣΤΗΣ 1: Ναι, έτρωγαν ζωμό από μπιζέλια, θρεπτική και υγιεινή τροφή!

ΣΧΟΛΙΑΣΤΗΣ 3: Μα καλά, ξαπλωμένοι θα φάνε και θα μιλήσουν; Θα τους σταθεί το φαγητό στο λαιμό!

ΣΧΟΛΙΑΣΤΗΣ 2: Μα ξαπλωμένοι έτρωγαν οι αρχαίοι Έλληνες , δεν το ήξερες;

ΣΧΟΛΙΑΣΤΗΣ 3: και ξυπόλητοι!

ΣΧΟΛΙΑΣΤΗΣ 1: Φυσικά! Μόλις έμπαιναν στο σπίτι οι καλεσμένοι, οι δούλοι τους έβγαζαν τα παπούτσια, τους έπλεναν τα πόδια και τα αρωμάτιζαν!

ΣΧΟΛΙΑΣΤΗΣ 2: Ωραία έθιμα! Αρκεί να είχες γεννηθεί αφέντης βέβαια! (*παρατηρεί*) Έφαγαν, και βλέπω τους δούλους να φέρνουν άλλα τραπέζια με επιδόρπια και κρασιά! Ξέρεις άκουσα πως οι Έλληνες δεν έπιναν κρασί την ώρα του φαγητού!

ΣΧΟΛΙΑΣΤΗΣ 1: Δεν βλέπω καμιά πάστα σοκολατίνα ούτε παγωτό!

ΣΧΟΛΙΑΣΤΗΣ 3: Δεν είχε ανακαλυφθεί ακόμα η σοκολάτα! Για επιδόρπιο έτρωγαν ξηρούς καρπούς, τυρί, σκόρδα, κρεμμύδια, και πίτες, το καύχημα της Αττικής! Το αγαπημένο τους ήταν ο μυτλωτός, μια πίτα από τυρί ανακατεμένο με μέλι και σκόρδα!

ΣΧΟΛΙΑΣΤΗΣ 1: Δεν μου ακούγεται και πολύ ουάου! Προτιμάω προφιτερόλ!

ΣΧΟΛΙΑΣΤΗΣ 2: Μουσική θα ακούσουμε; Από όσο ξέρω, στα συμπόσια έρχονταν αυλητές, χορευτές και ηθοποιοί που απήγγειλαν σκηνές από τον Όμηρο!

ΣΧΟΛΙΑΣΤΗΣ 3: Αινίγματα θα πούνε άραγε; Ήταν πολύ συνηθισμένος τρόπος για να περνάνε την ώρα τους στα συμπόσια!

ΣΧΟΛΙΑΣΤΗΣ 2: Μπα δεν βλέπω να έχουν όρεξη για τέτοια…Πολύ σοβαρούς τους βλέπω!

ΣΧΟΛΙΑΣΤΗΣ 1: Σσσσς! Σταμάτα τώρα! Ετοιμάζεται να μιλήσει η Πραξώ!

ΠΡΑΞΩ: Και τώρα που φάγαμε σεβαστοί καλεσμένοι μου, ακούστε το σχέδιό μου! Θα χτυπήσετε τη στιγμή που ο Ευμένης θα ανεβαίνει από την Κίρρα στους Δελφούς. Σε ένα σημείο το μονοπάτι στενεύει πολύ ανάμεσα σε ένα τοιχίο και τον γκρεμό. Σε εκείνο το σημείο, όλοι οι συνοδοί του Ευμένη-που είναι και πάρα πολλοί από όσο έχω πληροφορηθεί-θα αναγκαστούν να περπατήσουν ο ένας πίσω από τον άλλο και έτσι ο βασιλιάς θα μείνει χωρίς κανέναν δίπλα του.

ΕΥΑΝΔΡΟΣ: Τότε θα χτυπήσουμε εμείς;

ΠΡΑΞΩ: Ναι, είναι η ευκαιρία σας! Θα είσαστε κρυμμένοι πίσω από τον τοίχο εφοδιασμένοι από πριν με μεγάλες πέτρες. Την κατάλληλη στιγμή, θα πετάξετε τις πέτρες εναντίον του Ευμένη! Αν ξέρετε καλό σημάδι, σίγουρα κάποια από τις πέτρες σας θα πετύχει τον Ευμένη στο κεφάλι!

ΕΥΑΝΔΡΟΣ: Ωραίο σχέδιο. Μπράβο τσιρία μου, δεν το ανίμενα γυναίκα πράμα να συλλογιστεί κάτι τόσονα έξυπνο!

ΠΡΑΞΩ: Άντε πάλι τα ίδια με αυτά τα εκνευριστικά έμφυλα στερεότυπα! Ας είναι, καταλάβατε το σχέδιο; Ή να το ξαναπώ;

ΕΥΑΝΔΡΟΣ: Το καταλάβαμε τσιρία Πραξώ και μπράβο σου που το σκέφτηκες! Μην το ξαναπείς όμως γιατί βλέπω τον κύρη σου να ‘ρχεται καταδώ! Από ό,τι κατάλαβα δεν έχει ιδέα τι σχεδιάζουμε εδωνά! Διακοσμητικόν τον έχετε τον παντέρμο! Άλλος φορεί τα παντελόνια σε τουτονά το σπίτι!

ΣΚΗΝΗ 5

ΑΧΙΛΛΕΑΣ: Έτσι κι έγινε! Το σχέδιο της Πραξούς πήγε ρολόι! Αλλά ο Ευμένης δεν σκοτώθηκε!

ΑΡΙΑΔΝΗ: Τι εννοείς; Τον φύλαξε ο Απόλλωνας;

ΑΧΙΛΛΕΑΣ: Δεν ξέρω αν ήταν ο Απόλλωνας ή η θεά Τύχη! Βλέπεις μια πέτρα τον βρήκε τον Ευμένη στο κεφάλι αλλά το χτύπημα δεν ήταν μοιραίο. Έπεσε κάτω δηλαδή και μάλιστα όλοι πίστεψαν πως σκοτώθηκε και άρχισαν να τρέχουν δεξιά και αριστερά για να σωθούν! Αυτός όμως μετά από λίγο ξαναβρήκε τις αισθήσεις του κι άρχισε να βρίζει και να τους καταριέται που τον εγκατέλειψαν. Μόνο ο Πανταλέων από την Αιτωλία είχε μείνει κι αυτός τον βοήθησε να συνέρθει και να σηκωθεί! Έβαλε μια φωνή που ακούστηκε σε ολάκερο τον ελαιώνα και γρήγορα επέστρεψαν και οι άλλοι και καταδίωξαν τους δολοφόνους μέχρι την κορυφή του Παρνασσού. Μετά μετέφεραν τον Ευμένη στην Κόρινθο και μετά στην Αίγινα. Από εκεί έφτασε στη Ρώμη, όπου πήγε πάλι στη Σύγκλητο και περιέγραψε χαρτί και καλαμάρι στους Ρωμαίους τι του είχε συμβεί στους Δελφούς! Και δεν παρέλειψε να πει πως υποψιάζεται ότι πίσω από όλα αυτά κρύβεται ο Περσέας….

ΑΡΙΑΔΝΗ: Τι άνθρωπος κι αυτός. Όλα να τα μοιράζεται με τους Ρωμαίους! Κι αυτοί; Θύμωσαν;

ΘΕΟΚΛΕΙΑ: Όχι κάθισαν! Δεν ξέρεις τι αγριάνθρωποι είναι οι Ρωμαίοι;!

ΑΧΙΛΛΕΑΣ: *(την αγνοεί*) Οι Ρωμαίοι ….αναστατώθηκαν πολύ, για να το θέσω πολιτισμένα, που ένας τόσο σημαντικός άντρας είχε δεχτεί αυτή την επίθεση και η αναστάτωσή τους μεγάλωσε ακόμα περισσότερο όταν αντιλήφθηκαν ότι σε αυτή τη συνωμοσία είχε τολμήσει να πάρει μέρος και μια γυναίκα

ΘΕΟΚΛΕΙΑ΅Α, την κακομοίρα! Ποιος ξέρει τι της έκαναν τα γουρούνια, οι θεομπαίχτες, τα χαμένα κορμά!

ΑΡΙΑΔΝΗ: (*την αγνοεί*) Καημένη Πραξώ! Πίστευαν κι οι Ρωμαίοι ότι η θέση της γυναίκας είναι στο σπίτι, ε; Ένας κόσμος φτιαγμένος από άντρες για άντρες! Και μετά, τι έγινε;

ΑΧΙΛΛΕΑΣ: Η Σύγκλητος έστειλε αμέσως απεσταλμένο στους Δελφούς, κάποιον Γάιο Βαλέριο, άγριο τύπο και φωνακλά, που συνέλαβε την Πραξώ μέσα στο ίδιο της το σπίτι της! Φαντάσου την έκπληξη του Πραξία που δεν είχε ιδέα για όλα αυτά όταν μπήκαν ρωμαίοι στρατιώτες στο σπίτι του και άρπαξαν τη γυναίκα του!

ΣΚΗΝΗ 6

ΠΡΑΞΙΑΣ: Γυναίκα, τι συμβαίνει εδώ; Ποιοι είναι αυτοί; Γιατί σε συλλαμβάνουν;

ΠΡΑΞΩ: Αφήστε με, αγριάνθρωποι! Μη με τραβολογάτε! Αφήστε να μιλήσω με τον άντρα μου, να του εξηγήσω, να τον αποχαιρετίσω!

ΣΤΡΑΤΙΩΤΗΣ 1: Ντουμ σπίρο σπέρο!

ΣΤΡΑΤΙΩΤΗΣ 2: βάνιτας βανιτάτις ετ όμνια βάνιτας!

ΣΤΡΑΤΙΩΤΗΣ 3: άλεα γιάκτα έστ!

ΠΡΑΞΩ: Τα λατινικά μας έλειπαν τώρα! Πραξία, αγάπη μου. (*με αξιοπρέπεια*) Συγνώμη για την αναστάτωση, άσε με να σου εξηγήσω (*σκύβει και του λέει κάτι στο αυτί*)

ΠΡΑΞΙΑΣ: Τι; Συνωμοσία; Ευμένης; Δολοφονία; Περσέας; (*σκέφτεται για λίγο*) Ο γνωστός Περσέας, ο Μακεδόνας; Αυτό το φίδι το κολοβό ! Στο είπα ότι σε είχε βάλει στο μάτι! Το είχα καταλάβει εγώ από τότε που μας είχε επισκεφτεί ότι σε γλυκοκοίταζε!

ΠΡΑΞΩ: (*αμήχανη*) Πραξία, νομίζεις ότι η ώρα είναι κατάλληλη για ζήλιες τώρα, αγάπη μου;

ΠΡΑΞΙΑΣ: Συνεργάστηκες με τον Περσέα πίσω από την πλάτη μου;

ΠΡΑΞΩ: Δεν ήθελα να σε αναστατώσω γλυκέ μου. Αυτό είναι όλο!

ΠΡΑΞΙΑΣ: Σου έταξε κάτι; Χρήματα, εξουσία, δώρα; Μήπως είναι εραστής σου;

(*Μπαίνει στο σπίτι ο Θρασυκλής με αργά βήματα και τα χέρια στις τσέπες*)

ΠΡΑΞΩ: Θρασυκλή! Τι θες εδώ, αγόρι μου; Έχουμε μια σοβαρή κουβέντα με τον πατέρα σου;

ΘΡΑΣΥΚΛΗΣ: Ναι, κάτι πήρε το αυτί μου, οι φωνές σας ακούγονται μέχρι έξω! Τι έγινε;

ΠΡΑΞΙΑΣ: (*θυμωμένος*) Ήρθαν ρωμαίοι στρατιώτες να συλλάβουν τη μητέρα σου, αυτό έγινε! Πίσω από την πλάτη μου μπλέκεται σε συνωμοσίες και δολοφονίες και τώρα (*ξαφνικά σπάει*) θα μείνεις χωρίς μάνα παιδί μου!

ΘΡΑΣΥΚΛΗΣ: (*γυρίζει προς την Πραξώ*) Αλήθεια λέει, μητέρα;

ΠΡΑΞΩ: (*ενοχικά*, *διστάζοντας*) Ναι… κάπως έτσι έγιναν τα πράγματα….

ΠΡΑΞΙΑΣ: πού ξανακούστηκε γυναίκα να μπλέκεται σε τέτοιες ιστορίες; Οι γυναίκες, της τάξης μας τουλάχιστον, δεν επιτρέπεται να βγουν καν από το σπίτι. Ακόμη και τα ψώνια τα κάνουν οι άντρες, για να μην βγουν στην αγορά!

ΠΡΑΞΩ: Πραξία, τα έχουμε ξαναπεί αυτά! Εγώ δεν είμαι σαν τις άλλες γυναίκες! Οι πιο πολλές υποτάσσονται στη μοίρα τους γιατί δεν είχαν την ευκαιρία να μορφωθούν και να μάθουν να σκέφτονται. Έτσι δέχονται αδιαμαρτύρητα ό,τι τους επιβάλλουν οι άλλοι. Εγώ όμως είχα την τύχη να μορφωθώ. Ο πατέρας μου είχε ανοιχτά μυαλά, μου έφερνε δάσκαλο στο σπίτι, έμαθα να διαβάζω, να γράφω και να παίζω άρπα!

ΠΡΑΞΙΑΣ: (*ειρωνικά, στον εαυτό του*) Ναι άρπα! Καθωσπρέπει ασχολία για κορίτσια! Κι ο πατέρας σου, καλός φλούφλης κι αυτός….(*πιο δυνατά, στην Πραξώ*) Μπορεί ο πατέρας σου να ήταν….προοδευτικός, όπως λές, αλλά από τη στιγμή που παντρεύτηκες ανήκεις στον άντρα σου! Και οφείλεις να ζεις με βάση τις δικές μου αρχές! Και μην ξεχνάς, το είπε κι ο Ευριπίδης: «Η γυναίκα δε γίνεται πιο καλή αν ξέρει πιο πολλά!»

ΘΡΑΣΥΚΛΗΣ: Τι λες πατέρα; Μήπως το παρακάνεις; Θα την εκνευρίσεις…..

ΠΡΑΞΙΑΣ: Δεν με νοιάζει! Άντε γιατί πολλά ανέχτηκα! Εδώ μέσα θα ξεχάσουμε κι αυτά που ξέραμε, με όλες αυτές τις προοδευτικότητες!. Οι άντρες είναι ανώτερα όντα από τις γυναίκες, τελεία και παύλα. Το είπε, εξάλλου, και ο Πλάτων, δεν το ‘βγαλα εγώ από το μυαλό μου! «Είμαι ευγνώμων» , έγραψε, «πρώτον επειδή γεννήθηκα άνθρωπος και όχι ζώο χωρίς λογική, και δεύτερον επειδή γεννήθηκα άντρας και όχι γυναίκα»!

ΠΡΑΞΩ: Τις έχω ακούσει κι εγώ αυτές τις σωβινιστικές αρλούμπες! Τα ίδια έλεγε κι ο μαθητής του ο Αριστοτέλης πως τάχα η γυναίκα είναι ένας ατελής άντρας, και πως το σώμα της δεν είναι φτιαγμένο…σωστά; Αν είναι δυνατόν! Κι ήταν και μορφωμένοι άνθρωποι!

ΠΡΑΞΙΑΣ: Θα τα βάλεις και με τους φιλοσόφους τώρα; Και με τους ποιητές; Το θράσος σου δεν περιγράφεται! Πού να το περίμενα ο κακομοίρης όταν πήγα να σε ζητήσω από τον πατέρα σου! Ακόμα θυμάμαι τη χαρά μου όταν λογοδοθήκαμε! Εσύ, δεν το θυμάσαι βέβαια, ήσουν μικρό κοριτσάκι τότε, ήσυχο και αθώο ! Δεν είχε φανεί ακόμα ο αληθινός σου χαρακτήρας!

ΠΡΑΞΩ: Μιλάς με απαξίωση για μένα, Πραξία. Τελικά με κατάλαβες ποτέ σου; Αναρωτιέμαι…

ΠΡΑΞΙΑΣ: Καλή μου φάνηκες, όμορφη, δυνατή, κατάλληλη να κάνεις γερά παιδιά! Τι άλλο ζητάει άλλωστε ένας άντρας από μια γυναίκα; Και η προίκα, καλή ήταν, δεν έχω παράπονο. Αλλά πού να’ξερα ο καψερός ότι παντρεύομαι ένα δυναμίτη που αρνείται τους άγραφους νόμους της κοινωνίας και δεν φέρεται καθόλου όπως ταιριάζει στις γυναίκες!

ΠΡΑΞΩ: Λυπάμαι που μετά από τόσα χρόνια, έχεις ακόμα τις ίδιες ιδέες για τις γυναίκες! Χαμένα πήγαν τα λόγια μου! Ας είναι….(*οι στρατιώτες έχουν αρχίσει να αγριεύουν*) Πρέπει τώρα να σας αποχαιρετίσω. Οι στρατιώτες έχουν αρχίσει να γίνονται ανυπόμονοι…Με αξιοπρέπεια θα τους ακολουθήσω στη Ρώμη. Δεν έχω σκοπό να κλάψω ή να ζητήσω επιείκεια! Δούλη, φέρε μου την εσθήτα μου και τα καλά μου σανδάλια! Ααα, και φέρε μου και τα σκουλαρίκια, τις φουρκέτες, τα βραχιόλια, τις πόρπες μου, τα δαχτυλίδια μου και τα καινούργια περισφύριά μου!

ΠΡΑΞΙΑΣ: Τι είναι, Θρασυκλή αυτά τα περισφύρια, δεν τα έχω ξανακούσει!

ΘΡΑΣΥΚΛΗΣ: Κάτι καινούργια βραχιόλια που τα φοράνε οι γυναίκες στον αστράγαλο!

ΠΡΑΞΩ: Φέρε μου τον αρύβαλλο με το καινούργιο μου άρωμα κι έλα να μου φτιάξεις βοστρύχους τα μακριά μου μαλλιά.

ΔΟΥΛΗ: Όπως ορίζετε, κυρά μου

ΠΡΑΞΩ: Κι επειδή θέλω να κάνω εντυπωσιακή είσοδο μαύρισέ μου και τα φρύδια με καπνιά και σκίασέ μου με κάρβουνο τις βλεφαρίδες!

ΠΡΑΞΙΑΣ: (*ειρωνικά*) Πού νομίζεις ότι πηγαίνεις αγαπητή μου; Στο θέατρο ή στα Θεσμοφόρια;

ΠΡΑΞΩ: (*απαγγέλλει, σαν να παίζει θέατρο*) Η Πραξώ ξέρει να ζει ξέρει και να πεθαίνει. Με φινέτσα! Με στυλ! Δεν έζησα σαν συνηθισμένη γυναίκα, πώς να πεθάνω λοιπόν συνηθισμένα; Πάω στη Ρώμη, ν α συναντήσω τον θάνατό μου σαν να πηγαίνω σε γιορτή!. (*πιο ανθρώπινα, σαν να βγαίνει από τον ρόλο*) Αντίο, παιδί μου, συγχώρεσε τη μητέρα σου, δεν ήθελα να σε πικράνω! Ήμουν απλώς ο εαυτός μου!

ΘΡΑΣΥΚΛΗΣ: Αντίο μητέρα. Με περηφάνια θα το λέω πως είμαι γιος σου!

ΠΡΑΞΙΑΣ: Εγώ πάλι λέω να κλειστώ στο σπίτι και να μην ξαναβγώ στην αγορά!....

ΠΡΑΞΩ: Χαίρετε! (*αποχωρεί αγέρωχα. Με μουσική υπόκρουση το Your woman σκηνές, πρωτοσέλιδα, κ.λπ από έμφυλη βία*)

ΣΚΗΝΗ 7

ΑΧΙΛΛΕΑΣ: Έτσι την πήρανε οι στρατιώτες την Πραξώ και την πήγαινε στη Ρώμη να λογοδοτήσει. Και από τότε κανένας δεν ξανάκουσε γι αυτή και κανείς ποτέ δεν έμαθε, αν τιμωρήθηκε ή τι τιμωρία της επέβαλαν.

ΑΡΙΑΔΝΗ: Λες να την έχουν θανατώσει;

ΘΕΟΚΛΕΙΑ: Όπως σε βλέπω και με βλέπεις!

ΑΧΙΛΛΕΑΣ: (*την αγνοεί*) Δεν ξέρω, μα είναι το πιο πιθανό. Οι Ρωμαίοι δεν συμπαθούν πολύ τους συνωμότες!

ΘΕΟΚΛΕΙΑ: Και ποιον συμπαθούν αυτοί;! Αγέλαστοι άνθρωποι…τι περιμένεις!

ΑΡΙΑΔΝΗ: Και ο Περσέας; Τόση ήταν η φιλία του; Δεν έκανε κάτι να την βοηθήσει;

ΑΧΙΛΛΕΑΣ: Δεν ήτανε σε θέση να την βοηθήσει! Γιατί τα δικά του τα προβλήματα ήτανε πιο μεγάλα…

ΣΧΟΛΙΑΣΤΗΣ 1: Ο Περσέας αντιστάθηκε στους Ρωμαίους με όλες του τις δυνάμεις ως το τέλος. Αλλά όπως του είχε πει και ο Ευμένης, ο ρωμαϊκός στρατός ήταν πιο δυνατός. Οι Ρωμαίοι μετέφεραν τους Μακεδόνες ευγενείς στη Ρώμη, μαζί με τους αρσενικούς απογόνους τους.

ΣΧΟΛΙΑΣΤΗΣ 2: Ανάμεσά τους ήταν και ο Περσέας, και πέθανε λίγα χρόνια αργότερα, το 162 π.Χ., στα ιταλικά εδάφη χωρίς να του δοθεί ποτέ η δυνατότητα να επιστρέψει στην πατρίδα του.

ΣΧΟΛΙΑΣΤΗΣ 3: Πέθανε λοιπόν στα χέρια του εχθρού, παραδομένος, χωρίς ελευθερία επιλογής, αυτό που προσπαθούσε να αποφύγει!....

ΣΧΟΛΙΑΣΤΗΣ 1: Ναι! ΜΑ και ο Ευμένης δεν είχε καλύτερη τύχη. Μετά από λίγο οι Ρωμαίοι άρχισαν να τον υποψιάζονται για προδοσία. Του απαγόρευσαν να μπει στη Ρώμη και τον ανάγκασαν να φύγει άρον άρον από την ιταλική χερσόνησο μέσα στο καταχείμωνο.

ΣΧΟΛΙΑΣΤΗΣ 2: Είχαν αρχίσει να καλοβλέπουν τον αδερφό του τον Άτταλο, και τελικά τον βοήθησαν να γίνει βασιλιάς στη θέση του Ευμένη

ΣΧΟΛΙΑΣΗΣ 3: πού να το φανταζόταν ο καημένος ο Ευμένης ότι οι φίλοι του οι Ρωμαίοι που τον είχαν στα ώπα ώπα θα του γύριζαν τελικά την πλάτη!

ΣΧΟΛΙΑΣΤΗΣ 1 : Μηδένα προ του τέλους μακάριζε!

ΣΧΟΛΙΑΣΤΗΣ 2: Παρντόν;

ΣΧΟΛΙΑΣΤΗΣ 3: Κανέναν μη θεωρείς ευτυχισμένο πριν δεις το τέλος του!

*Σβήνουν τα φώτα*

ΣΚΗΝΗ 8 (τελική)

*Σκοτεινιά, ακούγεται μυστηριώδης μουσική υπόκρουση (underworld, dark horror, scary ambient. Γυναικείες φιγούρες ντυμένες στα μαύρα περπατούν μόνες τους αργά στον χώρο*

ΙΣΜΗΝΗ: Όλα θα ήταν διαφορετικά αν δεν μου έλεγε η τροφός εκείνες τις τρομερές ιστορίες με κάθε είδος ακάθαρτα και πονηρά πνεύματα που τάχα παραφύλαγαν γύρω από το κρεβάτι μου για να με αρπάξουν πριν κοιμηθώ. Δεν καταλάβαινα τι έλεγε, μα ο φόβος τρύπωνε στη ψυχή μου

ΙΣΜΗΝΗ: Παρακαλούσα την τροφό να σταματήσει, να μην με τρομάζει, υποσχόμουν, ορκιζόμουν πως θα’ μαι καλό κορίτσι, πως θα κάνω ό,τι μου λένε οι μεγάλοι, αρκεί να μην έρθουν αυτά τα πνεύματα να με αρπάξουν.

ΙΣΜΗΝΗ: Η Αντιγόνη δε φοβόταν. Μου έλεγε ότι όλα αυτά είναι ψέματα και η τροφός τα βγάζει από το μυαλό της. Αλλά εγώ δεν μπορούσα να ησυχάσω. Κάθε της λέξη τρυπούσε σα λεπίδι την καρδιά μου.

ΣΧΟΛΙΑΣΤΗΣ 1: Οι αρχαίοι Έλληνες πίστευαν πως οι γυναίκες είχαν άγρια ένστικτα, μια ζωώδη πλευρά που έπρεπε να την κρατούν υπό αυστηρό έλεγχο. Και ο φόβος ήταν ο καλύτερος τρόπος για να τις ελέγχουν…. Η ανατροφή των κοριτσιών βασιζόταν στον φόβο από τα μικρά τους χρόνια.

ΙΣΜΗΝΗ: Ανατράφηκα για να’μαι δειλή Πώς να’μαι λοιπόν γενναία;

ΙΣΜΗΝΗ: Κι αυτά που έβλεπα γύρω μου μεγαλώνοντας με έκαναν να συνειδητοποιώ σταδιακά, τη θέση μου στην κοινωνία ως γυναίκα. Δεν έπρεπε να μιλάω πολύ, δεν έπρεπε να φέρνω αντιρρήσεις, και κυρίως να μην στρέφω την προσοχή των άλλων επάνω μου!

ΣΧΟΛΙΑΣΤΗΣ: Περικλής «Μιλώντας για γυναικεία αρετή, θα ήταν μεγάλη τιμή για σας να ακουστεί το όνομά σας όσο το δυνατόν λιγότερο ανάμεσα στους άντρες είτε για να σας κατακρίνουν είτε για να σας παινέψουν»

ΙΣΜΗΝΗ: να ακουστεί όσο το δυνατόν λιγότερο τα όνομά μου, αυτό προσπαθούσα πάντα, να είμαι αόρατη…..Πόση ήταν η απελπισία μου όταν η Αντιγόνη ήρθε και μου είπε την τρελή της ιδέα να θάψουμε τον Πολυνίκη αψηφώντας τη διαταγή του Κρέοντα. Δεν με ένοιαζε η τιμωρία, ο τρόμος μου ήταν να μην μας πιάσουν και ακουστεί το όνομά μου. Να μη συζητάνε οι άντρες στην αγορά την Ισμήνη….

ΣΧΟΛΙΑΣΤΗΣ 3: Οι αρχαίοι Έλληνες δεν έπρεπε να συζητούν δημόσια για τις γυναίκες της οικογένειας. Ακόμα και να αναφέρουν τα ονόματα των γυναικών ήταν ταμπού. Γι αυτό και μας άφησαν πολύ λίγες πληροφορίες για τη ζωή των γυναικών.

ΙΣΜΗΝΗ: Δεν ήθελα να μείνει στην ιστορία το όνομά μου. Αλλά τελικά….δεν τα κατάφερα! (*κρύβει το πρόσωπό της με τα χέρια της*)

ΠΡΑΞΩ: (*στην ΑΝΤΙΓΟΝΗ που περνάει δίπλα της*) Ποια είναι αυτή εκεί που κρύβει το πρόσωπό της με τα χέρια της;

ΑΝΤΙΓΟΝΗ: Ισμήνη την λένε και είναι αδερφή μου.

ΠΡΑΞΩ: Ισμήνη; Μα τότε εσύ είσαι η Αντιγόνη!

ΑΝΤΙΓΟΝΗ: Ναι, εγώ είμαι.

ΠΡΑΞΩ: Είχα ακούσει την ιστορία σου όταν ζούσα. Σε θαύμαζα πολύ και σε θαυμάζω!

ΑΝΤΙΓΟΝΗ: Και ποια είναι αυτή που λέει πως με θαυμάζει;

ΠΡΑΞΩ: Είμαι η Πραξώ από τους Δελφούς. Και πια δεν συστήνομαι ως κόρη, σύζυγος και μητέρα κάποιου άντρα παρά μόνο με το όνομά μου

ΑΝΤΙΓΟΝΗ: Έχεις δίκιο να καυχιέσαι. Λίγων γυναικών τα ονόματα έγιναν γνωστά. Ανάμεσα σε αυτά και το δικό σου! Δεν έχει σημασία για ποιο λόγο….σημασία έχει ότι έκανες κάτι που δεν περίμενε κανείς από μια γυναίκα!

*Καθώς συζητούν πλησιάζουν την Ισμήνη. Η Αντιγόνη δεν της μιλάει.*

ΙΣΜΗΝΗ: (*μόνη της)* Δεν φταίω, δεν έκανα τίποτα κακό, Ακολούθησα τον νόμο και τις προσταγές των αντρών….

*Δημιουργείται ένας διάδρομος όπου περπατάει η Ισμήνη, κλείνοντας τα αυτιά της με τα χέρια της και σκυμμένο το κεφάλι. Είναι οι φωνές μέσα στο μυαλό της Ισμήνης.*

ΦΩΝΗ: Δείλιασες, άφησες την αδερφή σου μόνη της

ΦΩΝΗ: Δεν νοιάστηκες για τον αδερφό σου

ΦΩΝΗ: Γονάτισες μπροστά στην εξουσία του άντρα

ΦΩΝΗ: Δεν υπερασπίστηκες το δίκαιο!

ΦΩΝΗ: Πρόδωσες την αδερφή σου!

ΦΩΝΗ: Δε κατάφερες να σηκώσεις το ανάστημά σου!

ΦΩΝΗ: έγινε αυτό που φοβόσουν! Όλοι άκουσαν το όνομά σου!

ΦΩΝΗ: Έγινες γνωστή όσο κι αν δεν το ήθελες, Ισμήνη! Ως η δειλή αδερφή μιας γενναίας γυναίκας!

ΦΩΝΗ: Ισμήνη!

ΦΩΝΗ: Ισμήνη!

ΦΩΝΗ: Ισμήνη!

*Η Ισμήνη πέφτει στο έδαφος*

ΙΣΜΗΝΗ: Αφήστε με ήσυχη!

ΠΡΑΞΩ: (*βγαίνει μπροστά*). Δεν είναι κάποιος άλλος που σου μιλάει, Ισμήνη. Τις φωνές εσύ τις προσκαλείς, οι δικές σου σκέψεις σε βασανίζουν. Η ζωή σου έδωσε την ευκαιρία να κάνεις κάτι σπουδαίο κι εσύ την κλώτσησες, κι αυτό σε πονάει! Σταμάτα όμως να τιμωρείς τον εαυτό σου. Η ζωή ήταν πάντα σκληρή για τις γυναίκες, δεν φταις εσύ! Ανατράφηκαν για να’ ναι δειλές, Η Αντιγόνη, όμως, τόλμησε να παρακούσει μια βασιλική διαταγή, εγώ τόλμησα να πάρω μέρος σε μια πολιτική συνωμοσία. Κάναμε κι οι δυο μια υπέρβαση και θανατωθήκαμε γιατί δε ζήσαμε με τον τρόπο που μας είχαν ορίσει. Κι εσύ όμως, κατάφερες κάτι σπουδαίο. Κατάφερες να ακουστεί το όνομά σου Ισμήνη. Αυτός ήταν ο πιο μεγάλος φόβος σου, κι όμως έγινε και συ το άντεξες. Διώξε τις φωνές που σε κατηγορούν για δειλία και φώναξε δυνατά το όνομά σου! Το όνομά σου είναι δικό σου, είσαι εσύ! Φώναξε δυνατά το όνομά σου, κάντο να ακουστεί σε όλη τη γη! Κι αυτό είναι από μόνο του μια γενναία πράξη!

*Τα μέλη του χορού γράφουν το όνομά τους στον αέρα με μουσική υπόκρουση. Κοιτάνε κάπου και πάνε εκεί/ Γράφουν το όνομά τους*

*Αυλαία*